‘Bonnie en Clyde’ gevonnis vir moordCraig Smeddle en sy vrou, Bridget, wat deur plaaslike media “Bonnie en Clyde” gedoop is (Foto: Craig Smeddle, Google+) Craig Smeddle en sy vrou, Bridget, wat deur die plaaslike media “Bonnie en Clyde” gedoop is, is Maandag in die Wes-Kaapse hooggeregshof gevonnis vir die moord op die 71-jarige Robert Symons. Die Smeddle-egpaar is albei lewenslange tronkstraf opgelê vir die moord. Hulle is ook ŉ bykomende 15 jaar tronkstraf opgelê vir roof met verswarende omstandighede, sewe jaar vir bedrog en vervalsing en twee jaar vir dwarsboming van die gereg. Craig is ŉ ook vyf jaar tronkstraf opgelê vir ŉ aparte aanklag van bedrog. Die hof het beveel dat die vonnisse gelyklopend uitgedien moet word. Maroela Media het vroeër berig dat Symons, die opsigter van die kompleks in Kaapstad waar die egpaar tuisgegaan het, op 16 Julie 2014 gedeeltelik geklee met sy gesig na onder in vlak water in sy bad aangetref is. Dit het tydens die verhoor aan die lig gekom dat die Smeddle-egpaar Symons vermoor het deur hom met ŉ skerp voorwerp te steek, hom met ŉ stomp voorwerp oor die kop te slaan en hom met ŉ skoenveter te wurg. Hulle het daarna verskeie items van hom gesteel, waaronder ŉ Ryobi-kantsnyer, ŉ rekenaarmonitor, ŉ Nokia-selfoon, ŉ stel kabels asook sy Hyundai Getz en dit verkoop. Die egpaar het ook Symons se handtekening op verskeie dokumente vervals in ŉ poging om sy motor aan ŉ staatsgetuie te verkoop. Hulle het ook probeer om die staatsgetuie te oorreed om oor hul identiteit te lieg ná hul inhegtenisneming. Eric Ntabazalila, woordvoerder van die Nasionale Vervolgingsgesag (NVG), het gesê die Smeddle-egpaar het voorheen met die gereg gebots. Hulle het voorheen albei vonnisse van 15 jaar uitgedien vir ŉ vorige moord. “Craig is al vir die afgelope 17 jaar aan die verkeerde kant van die gereg. Hy is al drie keer vantevore skuldig bevind vir misdade van oneerlikheid en vonnisse opgelê wat opgeskort is op voorwaarde dat hy onder korrektiewe toesig geplaas word en dat hy na ŉ rehabilitasiesentrum in Noupoort gaan,” het Ntabazalila gesê. “In 2012 is hy gevonnis vir die besit van ŉ gevaarlike middel en is voorheen skuldig bevind aan die besit van gekontroleerde dwelms. Hy het ook twee vorige veroordelings vir die ontduiking van invoerbelasting en vir die onwettige uitvoer van verbode goedere.” Ntabazalila het gesê Bridget het ook ŉ vorige veroordeling vir opsetlike saakbeskadiging waarvoor sy ŉ boete van R1 000 of drie jaar tronkstraf opgelê is. Adv. Bronwen Hendry-Sidaki en adv. Tillette Berry, die staatsaanklaers, het tydens die verhoor aan die hof gesê die twee beskuldigdes het geen berou vir hul dade nie en het deurentyd volgehou dat hulle onskuldig is. Die NVG het die vonnis verwelkom.